12.

Vo štvrtej časti hlave III kapitole 1 sa vkladá nasledujúci oddiel: „Oddiel 4 Kritériá akceptovateľnosti neobchodovateľných dlhových nástrojov krytých akceptovateľnými úverovými pohľadávkami Článok 107a Akceptovateľný typ aktíva 1. Akceptovateľným typom aktíva sú dlhové nástroje vymedzené ako neobchodovateľné dlhové nástroje kryté akceptovateľnými úverovými pohľadávkami v článku 2 bode 70a. 2. Neobchodovateľné dlhové nástroje kryté akceptovateľnými úverovými pohľadávkami musia mať pevnú výšku istiny neviazanú na nijaké podmienky a štruktúru kupónu, ktorá spĺňa kritériá ustanovené v článku 63. Súbor aktív zahŕňa len úverové pohľadávky, pre ktoré je k dispozícii: a) osobitný vzor pre údaje o úveroch, pokiaľ ide o neobchodovateľné dlhové nástroje kryté akceptovateľnými úverovými pohľadávkami, alebo b) vzor pre údaje o úveroch v súlade s článkom 73, pokiaľ ide o cenné papiere kryté aktívami. 3. Podkladové úverové pohľadávky sú pohľadávkami voči dlžníkom so sídlom v členskom štáte, ktorého menou je euro. Pôvodcom je zmluvná strana Eurosystému so sídlom v členskom štáte, ktorého menou je euro, a emitent nadobudol úverovú pohľadávku od pôvodcu. 4. Emitent neobchodovateľných dlhových nástrojov krytých akceptovateľnými úverovými pohľadávkami je účelovo vytvorenou inštitúciou so sídlom v členskom štáte, ktorého menou je euro. Účastník transakcie, ktorý nie je emitentom, dlžníkom podkladových úverových pohľadávok a pôvodcom, má sídlo v EHP. 5. Neobchodovateľné dlhové nástroje kryté akceptovateľnými úverovými pohľadávkami sú denominované v eurách, alebo v niektorej z bývalých mien členských štátov, ktorých menou je euro. 6. Po vykonaní pozitívneho hodnotenia Eurosystém schváli štruktúru neobchodovateľných dlhových nástrojov krytých akceptovateľnými úverovými pohľadávkami ako akceptovateľnú zábezpeku Eurosystému. 7. Rozhodným právom, ktorým sa riadi neobchodovateľný dlhový nástroj krytý akceptovateľnými úverovými pohľadávkami, pôvodca, dlžníci a prípadne ručitelia podkladových úverových pohľadávok, dohody o podkladových úverových pohľadávkach a všetky dohody, ktorými sa zabezpečuje priamy alebo nepriamy prevod podkladových úverových pohľadávok z pôvodcu na emitenta, je právo štátu, v ktorom má emitent sídlo. 8. Neobchodovateľné dlhové nástroje kryté akceptovateľnými úverovými pohľadávkami musia spĺňať požiadavky týkajúce sa miesta emisie a postupov vyrovnania ustanovené v článkoch 66 a 67. Článok 107b Nepodriadenosť v prípade neobchodovateľných dlhových nástrojov krytých akceptovateľnými úverovými pohľadávkami Neobchodovateľné dlhové nástroje kryté akceptovateľnými úverovými pohľadávkami nesmú zakladať práva na istinu a/alebo úrok, ktoré sú podriadené právam držiteľov iných dlhových nástrojov toho istého emitenta. Článok 107c Požiadavky na kreditnú kvalitu Neobchodovateľné dlhové nástroje kryté akceptovateľnými úverovými pohľadávkami musia spĺňať požiadavky Eurosystému na kreditnú kvalitu ustanovené vo štvrtej časti hlave III kapitole 2 oddiele 3. Článok 107d Nadobudnutie podkladových úverových pohľadávok emitentom Súbor podkladových úverových pohľadávok musel nadobudnúť emitent od pôvodcu spôsobom, ktorý Eurosystém považuje za ‚skutočný predaj‘ alebo za rovnocenný ‚skutočnému predaju‘, ktorý je vynútiteľný voči ktorejkoľvek tretej osobe a je mimo dosahu pôvodcu a jeho veriteľov, vrátane prípadu platobnej neschopnosti pôvodcu. Článok 107e Požiadavky na transparentnosť neobchodovateľných dlhových nástrojov krytých akceptovateľnými úverovými pohľadávkami 1. Neobchodovateľné dlhové nástroje kryté akceptovateľnými úverovými pohľadávkami spĺňajú požiadavky na transparentnosť na úrovni štruktúry neobchodovateľných dlhových nástrojov krytých akceptovateľnými úverovými pohľadávkami a na úrovni jednotlivých podkladových úverových pohľadávok. 2. Na úrovni štruktúry neobchodovateľných dlhových nástrojov krytých akceptovateľnými úverovými pohľadávkami sa zverejnia podrobné informácie o kľúčových transakčných údajoch neobchodovateľných dlhových nástrojoch krytých akceptovateľnými úverovými pohľadávkami, akými sú napríklad informácie o účastníkoch transakcie, súhrn kľúčových prvkov štruktúry neobchodovateľných dlhových nástrojov krytých akceptovateľnými úverovými pohľadávkami, súhrnný opis zábezpeky a podmienok neobchodovateľných dlhových nástrojov krytých akceptovateľnými úverovými pohľadávkami. Eurosystém môže v priebehu hodnotenia vyžadovať akúkoľvek dokumentáciu o transakcii a potrebné právne stanoviská od tretej osoby, ktorú považuje za relevantnú, vrátane emitenta a/alebo pôvodcu, ale nielen od nich. 3. Na úrovni jednotlivých podkladových úverových pohľadávok sa sprístupnia komplexné a štandardizované údaje na úrovni úverov o súbore podkladových úverových pohľadávok, v súlade s postupmi ustanovenými v prílohe VIII, s výnimkou ustanovení o periodicite vykazovania a prechodnom období. Aby boli neobchodovateľné dlhové nástroje kryté akceptovateľnými úverovými pohľadávkami akceptovateľné, musia byť všetky podkladové úverové pohľadávky homogénne, t. j. musí byť možné ich vykazovať s použitím jednotného vzoru pre údaje o úveroch. Po vyhodnotení príslušných údajov môže Eurosystém rozhodnúť, že neobchodovateľný dlhový nástroj krytý akceptovateľnými úverovými pohľadávkami nie je homogénny. 4. Údaje o úveroch sa vykazujú prinajmenšom mesačne, najneskôr do jedného mesiaca od určeného dňa. Určeným dňom, od ktorého sa údaje o-úveroch vykazujú, je posledný kalendárny deň mesiaca. Ak sa údaje o úveroch nevykážu alebo neaktualizujú do jedného mesiaca od určeného dňa, neobchodovateľný dlhový nástroj krytý akceptovateľnými úverovými pohľadávkami prestane byť akceptovateľný. 5. Na neobchodovateľné dlhové nástroje kryté akceptovateľnými úverovými pohľadávkami sa uplatňujú požiadavky na kvalitu údajov platné pre cenné papiere kryté aktívami, ako aj osobitné vzory pre údaje o úveroch platné pre neobchodovateľné dlhové nástroje kryté akceptovateľnými úverovými pohľadávkami. Pokiaľ ide o minimálnu akceptovateľnú úroveň kvality údajov o úveroch, na neobchodovateľný dlhový nástroj krytý akceptovateľnými úverovými pohľadávkami sa neuplatňuje žiadne prechodné obdobie. 6. Pri posudzovaní akceptovateľnosti Eurosystém zohľadňuje: a) všetky prípady nepredloženia povinných údajov a b) ako často polia s jednotlivými údajmi o úveroch neobsahujú žiadne užitočné údaje. Článok 107f Druhy akceptovateľných podkladových úverových pohľadávok 1. Všetky podkladové úverové pohľadávky musia spĺňať kritériá akceptovateľnosti pre úverové pohľadávky uvedené v štvrtej časti hlave III kapitole 1 oddiele 1, pokiaľ sa v tomto článku neustanovuje inak. 2. S cieľom zaistiť, aby bol k podkladovým úverovým pohľadávkam zriadený platný zabezpečovací prostriedok, ktorý by umožnil emitentovi a držiteľom neobchodovateľných dlhových nástrojov krytých akceptovateľnými úverovými pohľadávkami realizovať tieto pohľadávky v prípade zlyhania pôvodcu, musia byť splnené tieto dodatočné právne požiadavky vymedzené v odsekoch 3 až 9: a) overenie existencie podkladových úverových pohľadávok; b) platnosť dohody o mobilizácii podkladových úverových pohľadávok; c) úplný účinok mobilizácie vo vzťahu k tretím osobám; d) žiadne obmedzenia prevodu podkladových úverových pohľadávok; e) žiadne obmedzenia realizácie podkladových úverových pohľadávok; f) žiadne obmedzenia týkajúce sa bankového tajomstva a dôvernosti. Ďalšie podrobnosti o špecifikách vnútroštátnych právnych poriadkov sú uvedené v príslušnej vnútroštátnej dokumentácii národných centrálnych bánk. 3. Národná centrálna banka krajiny, v ktorej má pôvodca sídlo, orgán dohľadu alebo externý audítor jednorazovo overia vhodnosť postupov, ktoré pôvodca použil na predloženie informácií o podkladových úverových pohľadávkach Eurosystému. 4. S cieľom overiť existenciu podkladových úverových pohľadávok uskutoční národná centrálna banka krajiny, v ktorej má pôvodca sídlo, prinajmenšom tieto kroky: a) Aspoň raz za štvrťrok získa od pôvodcu písomné potvrdenie, v ktorom pôvodca potvrdí: i) existenciu podkladových úverových pohľadávok. Toto potvrdenie možno nahradiť preverením informácií vedených v centrálnych registroch úverov, ak takéto registre existujú; ii) súlad podkladových úverových pohľadávok s kritériami akceptovateľnosti Eurosystému; iii) že podkladové úverové pohľadávky sa zároveň nepoužívajú ako zábezpeka v prospech tretej strany, a že ich pôvodca nebude mobilizovať ako zábezpeku pre Eurosystém alebo pre tretiu stranu; iv) že sa pôvodca zaviaže oznámiť príslušnej národnej centrálnej banke, najneskôr počas nasledujúceho pracovného dňa, každú udalosť, ktorá má podstatný vplyv na hodnotu podkladových úverových pohľadávok ako kolaterálu, najmä predčasné, čiastočné alebo úplné splatenie podkladovej úverovej pohľadávky, zníženie jej ratingu a podstatné zmeny ich podmienok. b) Národná centrálna banka krajiny, v ktorej sa pôvodca nachádza, alebo príslušné centrálne registre úverov, príslušné orgány bankového dohľadu alebo externí audítori vykonávajú náhodné kontroly kvality a presnosti písomného potvrdenia pôvodcu, a to prostredníctvom doručenia fyzickej dokumentácie alebo prostredníctvom návštev na mieste. Informácie kontrolované v súvislosti s každou podkladovou úverovou pohľadávkou zahŕňajú minimálne charakteristické črty, ktoré určujú existenciu a akceptovateľnosť podkladových úverových pohľadávok. V prípade pôvodcov so systémami založenými na internom ratingu schválenými ECAF sa vykonávajú dodatočné kontroly hodnotenia kreditnej kvality podkladových úverových pohľadávok, vrátane kontrol pravdepodobnosti zlyhania dlžníkov z úverových pohľadávok kryjúcich neobchodovateľné dlhové nástroje kryté akceptovateľnými úverovými pohľadávkami, ktoré sú použité ako zábezpeka v úverových operáciách Eurosystému. c) Aby mohla národná centrálna banka krajiny, v ktorej sa pôvodca nachádza, orgány dohľadu, externí audítori alebo centrálne registre úverov uskutočňovať kontroly v súlade s článkom 107f ods. 3, ods. 4 písm. a) alebo ods. 4 písm. b), musia byť oprávnené tieto kontroly vykonávať, a to na zmluvnom základe, ak je to potrebné, alebo v súlade s platnými vnútroštátnymi právnymi predpismi. 5. Dohoda o prevode podkladových úverových pohľadávok na emitenta alebo dohoda o ich mobilizácii formou prevodu, postúpenia alebo založenia pohľadávky je platná medzi emitentom a pôvodcom a/alebo nadobúdateľom/postupníkom/záložným veriteľom podľa platných vnútroštátnych právnych predpisov. Pôvodca a/alebo nadobúdateľ musí spĺňať všetky potrebné právne náležitosti na zaistenie platnosti dohody a na zabezpečenie platného nepriameho alebo priameho prevodu podkladových úverových pohľadávok ako zábezpeky. Pokiaľ ide o vyrozumenie dlžníka, platia v závislosti od platných vnútroštátnych právnych predpisov nasledujúce pravidlá. a) V určitých prípadoch sa môže vyžadovať vyrozumenie dlžníka alebo verejná registrácia: i) prevodu (či už priameho alebo nepriameho) podkladových úverových pohľadávok na emitenta, alebo ii) ak zmluvné strany mobilizujú neobchodovateľné dlhové nástroje kryté akceptovateľnými úverovými pohľadávkami ako zábezpeku pre domácu NCB s cieľom zabezpečiť plnú účinnosť takéhoto prevodu alebo mobilizácie voči tretím osobám, a najmä iii) s cieľom zabezpečiť prednosť nároku emitenta (týkajúceho sa podkladových úverových pohľadávok) a/alebo nároku domácej NCB (týkajúceho sa neobchodovateľných dlhových nástrojov krytých akceptovateľnými úverovými pohľadávkami ako zábezpeky) voči ostatným veriteľom. V takýchto prípadoch sa vyžaduje splnenie týchto požiadaviek na vyrozumenie alebo registráciu: i) vopred alebo v čase skutočného prevodu podkladových úverových pohľadávok (či už priameho alebo nepriameho) na emitenta alebo ii) v čase, keď zmluvné strany mobilizujú neobchodovateľné dlhové nástroje kryté akceptovateľnými úverovými pohľadávkami ako zábezpeku pre domácu NCB. b) Ak sa nevyžaduje predchádzajúce vyrozumenie dlžníka ani verejná registrácia v súlade s písmenom a) podľa príslušnej vnútroštátnej dokumentácie, vyžaduje sa následné vyrozumenie dlžníka. Následné vyrozumenie znamená, že podľa národnej dokumentácie sa dlžníkovi oznámi prevod alebo mobilizácia podkladových úverových pohľadávok bezodkladne po tom, ako dôjde k zlyhaniu alebo podobnej úverovej udalosti podľa príslušnej vnútroštátnej dokumentácie. c) Písmená a) a b) predstavujú minimálne požiadavky. Eurosystém môže rozhodnúť, že bude vyžadovať predchádzajúce vyrozumenie alebo registráciu aj v iných situáciách, ako sú situácie uvedené vyššie, vrátane prípadov týkajúcich sa nástrojov na doručiteľa. 6. Podkladové úverové pohľadávky musia byť plne prevoditeľné a musí byť možný ich prevod na emitenta bez obmedzení. Dohody o podkladových úverových pohľadávkach alebo iné zmluvné dojednania medzi pôvodcom a dlžníkom nemôžu obsahovať žiadne reštriktívne ustanovenia týkajúce sa prevodu zábezpeky. Dohody o podkladových úverových pohľadávkach alebo iné zmluvné dojednania medzi pôvodcom a dlžníkom nemôžu obsahovať žiadne reštriktívne ustanovenia týkajúce sa realizácie podkladových úverových pohľadávok, vrátane obmedzení formy a času realizácie alebo inej požiadavky na realizáciu, aby Eurosystém bol schopný realizovať zábezpeku neobchodovateľných dlhových nástrojov krytých akceptovateľnými úverovými pohľadávkami. 7. Bez ohľadu na odsek 6 sa ustanovenia obmedzujúce postúpenie podielov na syndikovanom úvere bankám, finančným inštitúciám a subjektom, ktoré pravidelne vytvárajú, nakupujú alebo investujú do úverov, cenných papierov alebo iných finančných aktív, alebo sú na tento účel zriadené, nepovažujú za obmedzenie realizácie podkladových úverových pohľadávok. 8. Bez ohľadu na odseky 6 a 7 sa zástupca pre uľahčenie inkasa a rozdeľovanie platieb a pre správu úveru nepovažuje za obmedzenie prevodu a realizácie podielu na syndikovanom úvere, ak: a) je tento zástupca úverovou inštitúciou nachádzajúcou sa v členskom štáte a b) služobný vzťah medzi príslušným členom syndikátu a zástupcom môže byť prevedený spolu s podielom na syndikovanom úvere, alebo ako jeho súčasť. 9. Pôvodca a dlžník sa zmluvne dohodli, že dlžník bez ďalšieho súhlasí s tým, aby pôvodca, emitent alebo zmluvná strana mobilizujúca neobchodovateľné dlhové nástroje kryté akceptovateľnými úverovými pohľadávkami poskytla Eurosystému informácie o podrobnostiach týkajúcich sa podkladovej úverovej pohľadávky a o samotnom dlžníkovi, ktoré príslušná NCB vyžaduje na zaistenie účinného zabezpečenia podkladových úverových pohľadávok a ich rýchlu realizáciu v prípade zlyhania pôvodcu/emitenta.“